UMnu Morgan Tsvangirai Uthi Ukhangelele Ukhetho Ngo2011
Inhloko kahulumende ithi ilethemba lokuthi isisekelo sombuso sizaphela ukulotshwa umnyaka lo ungakapheli
Inhloko kahulumende uMnu Morgan Tsvangirai ongumkhokheli welinye lamacele eMDC, uthi ukhangelele ukuthi uhlelo lokulotshwa kwesisekelo sombuso esitsha lugqitshwe lonyaka ukuze kwenziwe ukhetho ngomnyaka ozayo. Ekhuluma lentathelizindaba ngoMvulo khonapha eWashington DC, uMnu Tsvangirai uthe imali yokuqhuba loluhlelo sitholakele, ngalokhu ukhangelele ukuthi luqalise njalo kwenziwe i referendum umnyaka lo ungakapheli. Kodwa ikomidi yedale lephalamende ekhokhela loluhlelo ithi ireferendum yokubuza uzulu jikelele ukuthi uthini ngesisekelo eyabe iphume laso izakwenziwa ngomnyaka ozayo. Ekhuluma ngokudonselana okukhona phakathi kweZanu PF lebandla lakhe leMDC uTsvangirai uthe ukhangelele ukuthi iSadc ingenele, ibize umhlangano wokuhlaziya loludaba. Ebuzwa ngokuthi uMnu Roy Bennett sezaqala umsebenzi na njengoba etholakale emsulwa ngumthethwandaba, uTsvangirai uthe ngempela ibandla lakhe selikhangelele ukuthi uMongameli Robert Mugabe afungise uBennett ukuze athathe isikhundla sakhe sokuba ngumsekeli kamphathintambo wezokulima. UBennett ubesetheswa icala lokuzama ukugenqula uhulumende kaMugabe. Kodwa umthethwandaba weHigh Court ulahle leli cala, usithi abatshutshisi behluleke ukuphuma lobufakazi obusuthisayo. Eqeda khuluma lentathelizindaba uTsvangirai ungene emkhosini wenhlanganiso yeNational Democratic Institute ukuyakwamukela isicoco senhlonipho ngokulwela amalungelo oluntu. Ekhuluma emkhosini lo, uMnu Tsvangirai ucele amazwe omhlaba ukuthi ancedise eleZimbabwe ukuze liphumelele, esithi ibandla lakhe lizaqhubeka lilwela umbuso okhululekileyo elizweni. UTsvangirai ubonge uhulumende weMelika ngokusungula umthetho omutsha ozathatha isikhundla somthetho weZimbabwe Economic and Democracy Recovery Act, wona ovimba amabhizimusi eMelika ukudlelana lamankampani anakanelwa ukuthi adlelana lebandla leZanu PF. UMnu Tsvangirai uthe umthetho lo uzancedisa uhulumende weZimbabwe ukuvuselela ubudlelwano bakhe leMelika ngokugcweleyo.